કૉંગ્રેસ અધ્યક્ષ રાહુલ ગાંધી હમણા જ કૈલાસ માનસરોવરની યાત્રા કરી આવ્યા અને જો નસીબમાં હોય, બાબાએ બોલાવ્યા હોય તો જ કૈલાસના દર્શન કરી શકાય તેમ જ હું ધન્ય થઈ ગયો તેવા વિધાનો કરી નાખ્યા. આ પહેલાં રાહુલ ગાંધીએ કેદારનાથ મંદિરની યાત્રા પણ કરી હતી. ગુજરાતની ચૂંટણી સમયે તો તેમણે ગુજરાતના પ્રસિદ્ધ એવા એક પણ મંદિરના દર્શન કરવાનું બાકી રાખ્યું ન હતું. રાહુલ ગાંધીની જેમ જ ભારતના વડા પ્રધાન નરેન્દ્ર મોદી પણ પોતાની મંદિર યાત્રાઓ માટે ખૂબ જ પ્રખ્યાત છે. મોદીએ પણ તાજેતરમાં જ કેદારનાથ મંદિરની યાત્રા કરી હતી. આમેય મોદી પોતે ઉપવાસ-અનુષ્ઠાન કરતા હોય તેવા ફોટાઓ કે માહિતીઓ સાશિયલ મીડિયામાં તુરત જ પ્રસિદ્ધ કરી દેતા હોય છે. આમ કરીને મોદી પોતાની હિન્દુત્વની ઈમેજ કાયમ રાખવામાં સફફ્ર થયા છે. હવે મોદી અને રાહુલ વચ્ચે દોડ જામી છે. બેમાંથી કોણ પ્રખર હિન્દુ? માત્ર રાહુલ અને મોદી વચ્ચે નહીં પરંતુ તેમના પક્ષ વચ્ચે પણ હિન્દુઓના મત અંકે કરવા માટે સવાયા હિન્દુ બનવાની કવાયત ચાલુ છે. આમ તો ભારતમાં રહેતા અને હાલ સુધી બીજા નાગરિકનો દરજ્જો ભોગવનારા હિન્દુઓ માટે તો આ સારી વાત છે. આજે દેશના બે સોથી મોટા અને મહત્ત્વના ગણાતા બંને પક્ષ હિન્દુ તુષ્ટિકરણની રાજનીતિ કરી રહ્યા છે એ આ દેશના હિન્દુઓ માટે ખરેખર અચ્છે દિન સાબિત થઈ રહ્યું છે.